Avainsanat

Tiivistelmä



Avainsanat

1. Yhteisön tavaramerkki – Luopuminen, menettäminen ja mitättömyys – Suhteelliset mitättömyysperusteet – Sellainen aikaisempi tavaramerkki, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Sillä, että mitätöitäväksi vaaditun yhteisön tavaramerkin haltijalla on sellainen tavaramerkki, joka on sama kuin mitätöitäväksi vaadittu tavaramerkki ja jolla on etusija aikaisempaan tavaramerkkiin nähden, ei ole vaikutusta asiaan

(Neuvoston asetuksen N:o 40/94 8 artiklan 1 kohdan b alakohta ja 2 kohta sekä 52 artiklan 1 kohdan a alakohta)

2. Yhteisön tavaramerkki – Menettelysäännökset – Asiasisällön tutkiminen viran puolesta – Mitättömyyttä koskeva menettely – Tutkimuksen rajaaminen seikkoihin, joihin osapuolet ovat vedonneet – Osapuolten velvollisuus vedota niihin tosiseikkoihin ja esittää ne todisteet, joihin niiden vaatimukset perustuvat

(Neuvoston asetuksen N:o 40/94 52 artikla ja 74 artiklan 1 kohta)

3. Yhteisön tavaramerkki – Muutoksenhakumenettely – Valitus SMHV:n yksikön tekemästä päätöksestä – Asian tutkinnan laajuus valituslautakunnassa – Väitemenettely tai mitättömyyttä koskeva menettely – Tutkimuksen rajaaminen seikkoihin, joihin osapuolet ovat vedonneet

(Neuvoston asetuksen N:o 40/94 74 artikla)

4. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Sanamerkit TELETECH GLOBAL VENTURES ja TELETECH INTERNATIONAL

(Neuvoston asetuksen N:o 40/94 8 artiklan 1 kohdan b alakohta)

Tiivistelmä

1. Vaikka sisämarkkinoiden harmonisointivirasto (tavaramerkit ja mallit) onkin yhteisön tavaramerkistä annetun asetuksen N:o 40/94 52 artiklan 1 kohdan a alakohdassa tarkoitetussa mitätöintiä koskevassa menettelyssä velvollinen varmistamaan sen aikaisemman oikeuden olemassaolon, johon mitätöintivaatimus perustuu, asetuksessa ei säädetä, että SMHV:n on osaltaan lisäksi tutkittava mitättömyyden tai oikeudenmenetyksen perusteet, jotka ovat omiaan saattamaan kyseisen oikeuden pätemättömäksi. Asetuksessa N:o 40/94 ei myöskään säädetä, että se, että samalla alueella on tavaramerkki, jolla on parempi etusija kuin aikaisemmalla tavaramerkillä, johon mitätöintivaatimus perustuu, ja joka on sama kuin mitätöitäväksi vaadittu yhteisön tavaramerkki, voi tehdä tästä yhteisön tavaramerkistä pätevän, vaikka onkin olemassa suhteellinen kumoamisperuste kyseisen yhteisön tavaramerkin osalta.

Niinpä sillä seikalla, että mitätöitäväksi vaaditun yhteisön tavaramerkin haltija on sellaisen tavaramerkin haltija, joka on sama kuin aikaisempi tavaramerkki ja kyseisellä alueella yleisesti tunnettu ja jolla on katsottava olevan etusija suhteessa aiempaan tavaramerkkiin, ei ole oikeudellista vaikutusta asetuksen N:o 40/94 sanamuodon takia.

(ks. 29 ja 30 kohta)

2. Yhteisön tavaramerkistä annetun asetuksen N:o 40/94 74 artiklan 1 kohdan loppuosan mukaan rekisteröinnin hylkäämisen suhteellisia perusteita koskevassa menettelyssä sisämarkkinoiden harmonisointiviraston (tavaramerkit ja mallit) tutkimus rajataan seikkoihin, joihin osapuolet ovat vedonneet, ja osapuolten esittämiin vaatimuksiin. Vaikka säännöksen sanamuotoa voidaankin tulkita niin, ettei säännös koske kuin väitemenettelyä, asetuksen N:o 40/94 52 artiklassa olevat suhteelliset mitättömyysperusteet viittaavat nimenomaisesti saman asetuksen 8 artiklaan, jossa määritetään suhteelliset hylkäysperusteet. Kuten suhteelliset hylkäysperusteetkin väitemenettelyssä, myös suhteelliset mitättömyysperusteet SMHV tutkii ainoastaan aikaisemman tavaramerkin haltijan vaatimuksesta. Näin ollen mitätöintiä koskevaa menettelyä, joka koskee suhteellista mitättömyysperustetta, sääntelevät lähtökohtaisesti samat periaatteet kuin väitemenettelyä. Osapuolten on huolehdittava tosiseikkojen ja todisteiden esittämisestä. Niinpä asetuksen N:o 40/94 74 artiklan 1 kohdan loppuosaa sovelletaan myös mitätöintimenettelyissä, jotka koskevat suhteellista mitättömyysperustetta asetuksen 52 artiklan nojalla.

(ks. 64 ja 65 kohta)

3. Valituslautakuntien ja sisämarkkinoiden harmonisointiviraston (tavaramerkit ja mallit) ensimmäisen päätöksentekoasteen yksiköiden välisen toiminnallisen jatkuvuuden periaatteesta seuraa, että ensin mainitut ovat velvollisia tutkimaan kaikkien asiaan kuuluvien oikeudellisten seikkojen ja tosiseikkojen valossa, voidaanko hetkellä, jona valitus ratkaistaan, tehdä laillisesti uusi päätös, joka on sisällöllisesti sama kuin valituksen kohteena ollut päätös. Sitä vastoin menettelyissä, jotka koskevat suhteellisia hylkäysperusteita tai suhteellisia mitättömyysperusteita, toiminnallinen jatkuvuus ei synnytä valituslautakunnalle velvollisuutta eikä edes mahdollisuutta ulottaa suhteellisen mitättömyysperusteen tutkintaa tosiseikkoihin, todisteisiin tai perusteisiin, joihin osapuolet eivät ole vedonneet mitättömyysosastossa eivätkä valituslautakunnassa.

(ks. 69 kohta)

4. Silloin kun kohdeyleisö muodostuu Ranskassa kaikenkokoisten yritysten ylimmästä johdosta ja keskijohdosta, joilla on keskimääräistä parempi englannin taito, sekaannusvaara on olemassa sanamerkin TELETECH GLOBAL VENTURES, joka on rekisteröity yhteisön tavaramerkiksi Nizzan sopimuksen luokkiin 35 ja 38 kuuluville seuraaville palveluille: "puhelinvastaajapalvelut; työvoimatoimistopalvelut; mainospalvelut; yritysjohdon avustuspalvelut, jotka koostuvat laitteiden hoidosta ja paikanvalintapalvelusta sekä muiden alojen asiakkaille tarjottavasta multimedia-asiakaspalvelusta, joka sisältää muiden asiakkaiden tuotteiden ja palveluiden myynnissä tarvittavat puhelin-, sähköposti- ja tietokoneverkkopalvelut; henkilöstön työsopimuspalvelut sekä apuvälineet ja liikkeenjohdon neuvontapalvelut hätätilanteen varalle; muille yrityksille tarjottava apu tuotteiden ja palveluiden myynnin järjestämiseksi puhelimen, sähköpostin ja tietoverkon välityksellä; muiden yritysten asiakkailta tulleiden puhelin-, sähköposti- ja tietoverkkokyselyiden vastaanottaminen ja niihin vastaaminen; teknisen avun tarjoaminen muiden yritysten tuotteita käyttäville asiakkaille; tilapäistyövoiman tarjoaminen" ja "tietoliikennepalvelut", sekä sanamerkin TELETECH INTERNATIONAL, joka on rekisteröity aikaisemmin Ranskassa samoihin luokkiin kuuluville seuraaville palveluille: "insinööripalvelut, jotka liittyvät kaupallisten tai mainontaan liittyvien asioiden hallintaan, asiakassuhdekeskusten hallintaan ja puhelujen hallintaan (asiakastiedostojen, palvelujen ja tilausten vastaanoton hallinta, ohjelmistoihin liittyvä avustaminen, tekninen avustaminen, puhelinkeskusten järjestäminen) ja kaikki näihin liittyvät palvelut", välillä sikäli kuin kyseisten tavaramerkkien kattamat palvelut ovat osaksi samoja ja osaksi samanlaisia ja asianomaiset tunnukset niin ikään ovat samanlaisia, koska sana teletech mielletään yhteisön tavaramerkin ja aikaisemman ranskalaisen tavaramerkin hallitsevaksi osaksi. Näihin merkkeihin törmäävä kuluttaja muistaa niistä siten erityisesti sanan teletech, joka sijaitsee kyseisten merkkien alussa, ja voi suoraan sekoittaa ne keskenään.

(ks. 78, 79, 96 ja 97 kohta)